Ханс Цибулка
Спътник

Превод от немски: Венцеслав Константинов, —

chitanka.info

Винаги крачи някой до тебе —

сред нощния вятър,

възлизащ из дъното на долината,

или в планинския край, когато

лятото хвърля своите стари одежди,

а пък земята, вглъбена, се готви

за зимния сън.

Винаги крачи някой до тебе,

който е взрян в небесата раздрани

и с поглед измерва пространството

на хвърлей камък,

за теб изчислено

от друг.

Винаги крачи някой до тебе —

в беззвездната нощ,

когато кучешки лай

те спира по пътя за вкъщи,

той слага спасителна свещ

на прозореца.

Винаги тук има някой,

който си спомня за тебе —

твой брат, твой другар,

твой приятел.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.